The Endless River

**The Endless River** estas la dek-sepa albumo de la rokgrupo Pink Floyd, publikigita la 7-an de novembro 2014. Ĝi estas sekvo da muzikaĵoj surbendigitaj dum la *Division Bell*-a tempo, instrumentaj kaj ambientaj, kun pli freŝaj aldonaj muzikaĵoj surbendigitaj en 2013 kaj 2014 en la *Astoria*, la barĝo de David Gilmour, kaj en *Medina Studioj* en Hove, en Anglio. Ĝi enhavas nur unu kantatan muzikaĵon, "Louder Than Words", kaj estas dediĉata al Richard Wright, la klavaristo de la grupo, mortinta en 2008.

## Artaj karakteroj 
### Titolo 
La titolo *The Endless River* (*La senfina rivero*) estas eltirata el strofo de la kanto "High Hopes" en la albumo *The Division Bell*.

### Kovrilo 
La kovrilo bildigas junan viron boatanta al suno sur nuba maro. Post la mortiĝo de la malnova kunlaboranto de Pink Floyd Storm Thorgerson en 2013, Pink Floyd kunlaboris kun Aubrey Powell, kiu estis kunfondinta Hipgnosis kun Thorgerson en 1968. Powell malkovris 18-jaraĝan egiptian artiston Ahmed Emad Eldin kaj petis al li la permeson uzi la koncepton de lia artaĵo "Beyond the sky" por *The Endless River*. Eldin, kiu estis Pink Floyd-a fanatikulo, entuziasme akceptis. Powell sentis ke la koncepto de Eldin havis *"tujpretan Floyd-an resonancon"* kaj priskribis ĝin *"enigman kaj multmaniere interpreteblan"*. La fina kovrilo estas reverko de la artaĵo de Eldin fare de la londona fasonada firmao Stylorouge.

### Muziko 
*The Endless River* konsistas el kvar muzikaj pecoj kiuj formas kontinuan fluon de plejparte etosa kaj instrumenta muziko. David Gilmour diris al Mojo: *"Senrimorse, ĉi tio estas por la generacio, kiu volas surmeti siajn aŭdilojn, kuŝi en pufo, aŭ en io ajn, kaj foriri per muzikaĵo dum longa tempo. Vi povus diri, ke ne estas por la *iTunes*-a, elŝutanta unuopajn kantojn, generacio"*. Nick Mason priskribis la albumon kiel tributon al Richard Wright: *"Mi opinias, ke ĉi-tiu albumo estas bona maniero agnoski la multon, kion li faris kaj kiel lia ludado estis en la kerno de la Pink Floyd-a sono. Reaŭskultante la seancojn, tio vere komprenigis al mi kia nura muzikisto li estis."*
"Louder than words" estas la nura trako kun kantado. Polly Samson verkis la kantotekston post observado de la interagado de la grupo dum la provludoj por ilia 2005-a Live 8-renkontiĝo, ilia unua koncerto kun Roger Waters post pli ol 24 jaroj. Ŝi diris: *"Tio, kio ŝokis min, estas ke ili neniam parolis ... Ne estas malamike, sed ili simple ne parolas. Kaj poste ili iras al scenejo kaj muzike tiu komunikado estas eksterordinara"*.

## Surbendigo 
La komponaĵoj de *The Endless River* estas eltiritaj de seancoj de la surbendigo de *The Division Bell* en 1994, kiuj estis kunigitaj de Andrew Jackson al longa peco da ambientmuziko titolata *"The Big Spliff"* (*La granda herbingo*). En 2012, David Gilmour kaj Nick Mason decidis uzi la neuzitajn muzikajn pecojn de *The Division Bell* por krei novan albumon.
David Gilmour: *Ni aldonis novajn partojn, resurbendigis aliajn, kaj jungis al ili studiajn teknologiojn por krei 21-a-jarcentan Floydan albumon. Rick mortinta, havantaj la ŝancon refari tion, tio ŝajnis normala ke tiuj reverkitaj kaj relaboritaj komponaĵoj estu havigeblaj en nia albumaro."*
La kanto "Autumn'68" referencas al la kanto el la albumo *Atom Heart Mother* "Summer'68", kaj enhavas surbendigon de Richard Wright muzikanta per la orgeno de la koncertejo Royal Albert Hall dum provludo en 1969.

## Posteco 
### Komerca sukceso 
*The Endless River* estis la plej mendita albumo antaŭ sia eldono ĉe Amazon. En Britio, ĝi superis la rekordon de la unuasemajne plejvenditaj albumoj pere de 139.000 vendoj. Ĝi iĝis N°1 en 19 aliaj landoj.

### Recenzoj
Ludovic Hunter-Tilney de la Financial Times laŭdis la nostalgian "Floydian" sonon de la albumo, memorante la laboron de Pink Floyd antaŭ *The Wall*, kaj skribis: *"Estas sufiĉe konvena ke grupo tiel kutima de perdo finiĝu per tia allogiga eleganteco al ĝia pasinteco."* Cameron Cooper de *The Music* donis al la albumo tri kaj duonon poentojn el kvin, skribante ke ĝi similas *"malpli kiel cigna kantado ol kiel fina tributo ... la manko de voĉoj (escepte de la finan trakon) donas pli da libereco al la muziko, permesante al ĝi paroli por si mem"*. En The Guardian, Alexis Petridis priskribas ĝin kiel *"ne novan albumon de ekzistanta bando, sed eĥo de la pasinteco - aŭ lasta varma brakumo, sed iomete mallerta... en ĉi-tiuj kondiĉoj, ĝi funkcias tre bone"* , kaj laŭdis la kantatan kaj finan titolon "Louder than words" kiel *"majesta, emocia kaj malkaŝema"*. En Rolling Stone, David Fricke skribis: *"Wright estis la konstanta majesto en la esploroj de Floyd, kaj ĉi-tiu albumo estas neatendita kaj bonvena epitafo."* 
JC Maçek III de *PopMatters* skribis: *"Sen la kantado, io tre klare mankas kaj la aŭskultanto estas forlasata plu deziranta. Dum ĉi-tio faras bonan albumon, *The Endless River* ne tute taŭgas por servi kiel la fina albumo de la plej granda rokgrupo de sia speco, por diri nenion pri unu el la plej grandaj rokmuzikaj grupoj iam ajn prezentitaj."*. Andy Gill de The Independent kvalifikis ĝin *"nur sencela improvizo, longa fadeno de la gitaro de Dave Gilmour kontraŭ la pastelaj klavaroj de Rick Wright kaj la malcerta perkutado de Nick Mason, kun neniu melodio de ajna distingo survoje dum la albumdaŭro... sen la incitanta kreemo de Syd aŭ Roger, ĉio restanta estas terura falsa-psikedela vespermanĝa-festa fonmuziko."*. NME skribis, ke *The Endless River* estas *"kolekto da reŝminkitaj forlasitaj trakoj... En tiuj limigitaj terminoj ĝi funkcias sufiĉe bone, kaj ĝi estas interesa el ia gika perspektivo, sed ĝi neniam estas tiel kontentiga aŭ grava kiel vi volas, ke ĝi estu."*. Pitchfork skribis ke *The Endless River "estas esence kaj memkonscie Pink Floyd, por pli bone aŭ malbone ... ĝi pruviĝas esti unu el la malmultaj Pink Floyd-eldonoj kiuj sonas kiel paŝo malantaŭen, kun nenio nova direnda kaj neniuj novaj limoj esplorendaj."*. Mikael Wood de la Los Angeles Times kvalifikis ĝin *"tiom kruele enua (eĉ inter la ofte enuaj klasikaĵoj de Pink Floyd), ke la nomo de la bando sur la kovrilo aperas kiel logcela blufo"*.

## Kantaro 
## Laborantaro 
### Pink Floyd 
* David Gilmour: kantado, gitaroj, basgitaro
* Nick Mason: drumo, frapinstrumentoj
* Richard Wright: klavaroj, piano, voĉaj specimenoj 

### Aldonaj muzikistoj 
* Guy Pratt: basgitaro
* Bob Ezrin: klavaroj, frapinstrumentoj, 
* Andy Jackson: basgitaro, sonefektoj
* Jon Carin: klavaroj, piano
* Damon Iddins : klavaroj
* Anthony Moore : klavaroj
* Gilad Atzmon: saksofono, klarneto
* Durga McBroom, Louise Marshal, Sarah Brown: ĥoro
* Stephen Hawking: voĉaj specimenoj
* Youth, Mickael Rendall, Eddie Bander: aldonaj klavaroj kaj sinteziloj
* Escala: elektronika arĉa kvarteto

### Teknika taĉmento 
* David Gilmour: muzikproduktisto
* Phil Manzanera: muzikproduktisto
* Youth: muzikproduktisto
* Andy jackson: muzikproduktisto, soninĝeniero
* Bob Ezrin: muzikproduktisto
* Damon Iddins : soninĝeniero
* James Guthrie, Joel Plante, Doug Sax: remastrumado
* Ahmed Emad Eldin: kovrila koncepto
* Aubrey Powell: arta direkto
* Stylorouge: fasonado

## Referencoj 
Kategorio:Muzikalbumoj de Pink Floyd
Kategorio:Muzikalbumoj aperintaj en 2014